ߞߡߊߟߊ߫ ߤߊߙߌߛ

ߞߡߊߟߊ߫ ߤߊߙߌߛ (/ˈkɑ.mə.lə ˈhæ.ɹɪs/) ߡߏߦߌ߫ ߘߊ߫ ߁߉߆߄ ߞߏ߲߲ߓߌߕߌ߮ ߕߋ߬ߟߋ߫ ߂߀ ߠߋ߬ ߡߊ߬ ߁߉߆߄ ߠߊ߫ ߏߋߞߑߟߊ߲ߘ߸ ߞߊߟߑߝߐߙߑߣߌ߫߸ ߊ߬ ߦߋ߫ ߊߡߋߙߌߞߌ߬ ߞߊ߬ߝߏ ߡߐ߰ߓߊ ߘߏ߫ ߟߋ߬ ߘߌ߫. ߊ߬ߟߋ ߟߋ߬ ߦߋ߫ ߡߛߏ߬ ߝߟߐ ߣߴߊߡߋߙߌߞߌ߬ ߝߘߊ߬ߝߌ߲߬ ߝߟߐ ߣߌ߫ ߊߖ߭ߌ߫ ߊߡߋߙߞߌߞߊ߫ (ߊߡߍߙߌߞߌ߬ ߌ߲ߘߌߞߊ) ߟߎ߬ ߝߟߐ ߘߌ߫ ߡߍ߲ ߞߍ߫ ߘߴߊߡߋߙߌߞߌ߬ ߞߊ߲ߕߌ߯ ߛߙߍߞߍ ߘߌ߫߸ ߊ߬ ߦߋ߫ ߗߋߘߊ ߏ߬ ߘߊߞߘߐ߫ ߞߊ߬ߦߌ߯ ߂߀߂߁ ߓߌ߲ߠߊߥߎߟߋ߲ ߂߁ ߠߊ߫. 

ߊ߬ߟߋ ߟߋ߬ ߦߋ߫ ߊߡߍߙߌߞߌ߬ ߞߊ߲ߕߌ߯ ߛߙߍߞߍ ߄߉߲ ߘߌ߫. ߊ߬ߟߋ ߟߋ߬ ߕߘߍ߬ ߦߋ߫ ߞߊߟߌߝߐߙߑߣߌ߫ ߝߘߏ߬ߓߊ߬ ߞߕߌߞߊ߲ߘߊ ߘߌ߫ ߂߀߁߁ ߣߌ߫ ߂߀߁߇ ߟߎ߬ ߕߍ߫߸ ߞߎ߲߬ߠߊ߬ߛߌ߰ߟߊ ߖߋߙߌ߫ ߓߑߙߐ߲ߥ ߠߊ߫ ߟߐ߬ߒ߬ߞߋ߬ߟߊ ߞߎ߲߬ߕߊ߮ ߞߘߐ߫. ߊ߬ ߦߋ߫ ߓߍ߯ߦߟߊߞߊ߫ ߞߙߎߞߊ ߛߌ߲߬ߝߏ߲ ߠߋ߬ ߘߌ߫߸ ߊ߬ ߕߘߍ߬ ߦߋ߫ ߞߊ߬ߟߑߝߐ߯ߣߌ߬ߦߊ߬ ߞߊ߲߬ߜߍ߬ ߡߛߏ ߟߋ߬ ߘߌ߫ ߞߊ߬ߝߏ߫ ߘߍ߬ߣߍ߲ ߞߎ߲߬ߜߙߊ ߟߊ߫ ߂߀߁߇ ߣߌ߫ ߂߀߂߁ ߠߎ߬ ߕߍ߫.

ߊ߬ ߓߐ߫ ߘߊ߫ ߓߍ߯ߦߟߊߞߊ ߡߊ߬ߡߌ߬ߘߊ߬ߟߌ߬ߟߊ߬ ߟߊ߬ߛߌ߮ ߞߐ߫ ߂߀߂߀ ߞߊ߲ߕߌ߯ ߛߎߥߊ߲ߘߟߌ ߘߐ߫. ߊ߬ ߟߊ߫ ߝߊߘߌ߲ߧߊ ߟߊߞߙߐ߬ߛߌ ߣߴߊ߬ ߕߴߊ߬ ߟߊ߫ ߘߊߘߐߖߊߥߏ߫ ߝߟߐ ߘߐ߫߸ ߊ߬ ߣߊ߬ ߘߴߊ߬ ߛߋ߲߬ߓߐ߫ ߡߊ߬ߡߌ߬ߘߊ߬ߟߊ߬ ߛߎߥߊ߲ߘߌ (premiers) ߖߍ߬ߘߍ ߘߊߡߌ߬ߣߊ߬ ߕߐ߫. ߖߏߌ߫ ߓߊߌߘߍ߲߫ ߣߊ߬ ߘߴߊ߬ ߛߎߥߊ߲ߘߌ߫ ߞߵߊ߬ ߞߴߊ߬ ߝߌߟߊ߲߫ ߡߊ߬ߡߌ߬ߘߊ߬ߟߌ߬ߟߊ ߘߌ߫ ߓߍ߯ߦߟߊߞߊ ߡߊ߬ߡߌ߬ߟߊ ߘߌ߫ ߞߊ߬ߝߏ߫ ߘߍ߬ߣߍ߲ ߞߊ߲ߕߌ߯ ߛߙߍߞߍߦߊ ߞߊ߲ߡߊ߬. ߞߊ߲ߕߌ߯ ߛߎߥߊ߲ߘߌ ߕߟߋ߬ ߣߊ߯ߣߌ߲ ߡߵߊ߬ ߣߊ߬ ߘߊ߫ ߞߍ߫ ߞߊ߬ߝߏ߫ ߘߍ߬ߣߍ߲ ߞߊ߲ߕߌ߯ ߛߙߍߞߍ߫ ߛߎߘߊ߲ߣߍ߲ ߘߌ߫ ߣߍߣߍߓߊ ߕߟߋ߬ ߇ ߡߊ߬. ߛߎߥߊ߲ߘߌߟߊ߫ ߞߎ߲ߓߊ (grands électeurs) ߟߎ߬ ߞߵߊ߬ ߛߎߥߊ߲ߘߌ߫ ߞߊ߲ߕߌ߯ ߛߙߍߞߍ ߘߌ߫ ߂߀߂߀ ߣߍߣߍߓߊ ߕߟߋ߬ ߁߄ ߠߋ߬ ߟߊ߫. ߊ߬ ߟߊ߫ ߞߊ߲ߕߌ߯ ߛߙߍߞߍߦߊ ߟߐ߬ߘߎ߮ ߟߋ߬ ߦߴߊ߬ ߕߏ߫ ߟߵߊ߬ ߦߋ߫ ߞߍ߫ ߞߊ߲߬ߜߍ (sénat) ߟߎ߬ ߞߊ߲ߕߌ߮ ߘߌ߫. ߞߊ߲ߓߍ߲ߠߞߊ ߟߎ߬ ߣߌ߫ ߓߍ߯ߦߟߊߞߊ ߟߎ߬ ߞߎ߲߬ߘߐ߬ߞߢߊߣߍ߲ ߠߋ߬ ߕߘߍ߬ ߦߋ߫ ߦߋ߲߬ ߅߀-߅߀ ߟߊ߫߸ ߞߏ߬ߣߌ߲߬ ߂߀߂߀ ߞߊ߲ߕߌ߯ ߛߎߥߊ߲ߘߟߌ ߞߐ ߘߐ߫߸ ߊ߬ߟߎ ߦߟߍ߬ ߘߵߏ߬ ߟߎ߫ ߞߊ߲߬ ߝߊ߲߬ߓߊ߰ߦߊ ߟߊ߫ ߞߊ߬ ߛߋ߫ ߕߍߝߘߊߟߌ ߞߍ߫ ߟߊ߫ ߘߋ߬ߙߌ߬ߘߊ ߟߎ߬ ߛߎߥߊ߲ߘߟߌ ߘߐ߫.

## ߊ߬ ߖߘߍ߬ߞߊߣߌ߲ ߟߌ߬ߤߟߊ߬ߦߊ
#### ߓߐߖߎ ߣߌ߫ ߘߋ߲ߓߦߊ
ߞߎߡߘߊ ߓߊߖߎߡߊ: 

**ߞߡߊߟߊ߫ ߘߋߝ߭ߌ ߤߊߙߌߛ** ߦߋ߫ ߘߏߣߊߟߘ ߖ. ߤߊߙߌߛ ߘߋ߲ߡߛߏ ߟߋ߬ ߘߌ߫߸ ߏ߬ ߡߍ߲ ߦߋ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲߬ߠߊ ߣߌ߫ ߞߊ߬ߙߊ߲߬ߝߊ ߞߐ߲ߘߐ߲ߣߍ߲ ߘߌ߫ ߛߑߕߊ߲ߝߐߙߘ ߖߊ߯ߓߘߊ ߟߊ߫߸ ߣߴߊ߬ ߓߐߖߎ ߦߋ߫ ߖߊߡߊߌߞߌ߬ ߘߌ߫ ߣߴߊ߬ ߣߊ߬ ߘߊ߫ ߞߊ߬ߝߏ߫ ߘߍ߬ߣߍ߲ ߠߊ߫ ߁߉߆߁ ߠߊ߫߸ ߛߴߊ߬ ߘߴߊ߬ ߟߊ߫ ߝߏߘߋߦߊ (doctorat) ߛߐ߬ߘߐ߲߬ ߞߊߟߑߝߐߙߑߣߌ߫ ߓߍߙߑߞߌߟߋ߫ ߖߊ߯ߓߘߊ ߟߊ߫߸ ߊ߬ ߣߌ߫ ߛ߭ߌߦߊߡߟߊ ߜ߭ߏߔߊߟߊ߲߫߸ ߞߍ߲ߘߍߞߊߙߊ߲ߠߊ ߣߌ߫ ߥߊ߲߬ߞߏ߲߬ߓߣߊ߬ߟߐ߲߬ߠߊ ߣߴߊ߬ ߘߊ߲ߘߟߊ߫ ߓߟߏߡߊߞߊ߬ߣߍ߲ ߛߌ߲ ߥߊ߲߬ߞߏ߲߬ߓߣߊ ߘߐ߫߸ ߡߍ߲ ߓߐߛߎ߲ ߦߋ߫ ߕߊߡߌߟ ߣߊߘߎ߫ ߘߌ߫ ߞߊ߬ ߓߐ߫ ߌ߲ߘߌ߫ ߣߴߊ߬ ߣߊ߬ ߘߊ߫ ߁߉߆߀ ߟߊ߫ ߞߊ߬ߝߏ߫ ߘߍ߬ߣߍ߲ ߠߊ߫ ߊ߬ ߟߊ߫ ߝߏߘߋߦߊ ߖߐ߲ߓߐ߲߫ ߞߏ ߘߐ߫ ߊ߲ߘߏߞߙߌߣߟߏߗ߭ߌ (endocrinologie) ߘߐ߫ ߊ߬ߟߋ߬ ߖߊ߯ߓߘߊ߫ ߞߋߟߋ߲ ߠߊ߫, ߣߴߊ߬ ߞߎ߲߬ߓߊ߬ߦߊ߬ ߘߊ߫ ߏߞߑߟߊߤߏߡߊ߫߸ ߞߊߟߑߝߐߙߑߣߌ߫. ߊ߬ ߡߏߦߌߓߊ߮ ߟߎ߬ ߝߘߊ߫ ߘߊ߫ ߞߵߊ߬ ߕߘߍ߬ ߞߡߊߟߊ߫ ߛߊ߲߭ ߞߐ߬ߣߐ߲߬ߘߐ ߦߋ߫߸ ߏ߬ ߞߍ ߊ߬ ߓߐ߫ ߘߴߊ߬ ߘߐ߫ ߡߐ߲ߕߑߙߋߦߊߟ ߁߉߇߆ ߣߌ߫ ߁߉߈߁ ߠߎ߬ ߕߍ߫߸ ߊ߬ ߣߊ߫ ߣߴߊ߬ ߡߊ߬ߡߛߏ߫ ߡߦߊ ߤߊߙߌߛ ߟߎ߫ ߝߍ߬߸ ߊ߬ ߓߊ߫ ߞߊ߬ ߗߋߘߊ ߘߏ߫ ߛߐ߬ߘߐ߲߬ ߦߊ߬ߤߎ߬ߘߌߦߊ ߟߎ߬ ߟߊ߫ ߝߘߏ߬ߓߊ߬ ߘߊ߲ߘߊߛߏ ߟߊ߫߸ ߊ߬ ߣߌ߫ ߞߊ߬ ߓߊ߯ߙߘߊ ߛߐ߬ߘߐ߲߬ ߟߊ߬ߞߊ߬ߟߊ߲߬ߠߌ߲ ߘߐ߫ ߖߊ߯ߓߘߊ ߡߊߞߑߜ߭ߌߟ ߟߊ߫.

ߊ߬ ߞߵߊ߬ ߟߊ߫ ߛߊ߯ߘߊ߫ ߝߟߐ ߞߊ߬ߙߊ߲ ߣߐ߬ߝߍ߬ߜߍ߲߫ ߝߊ߬ߙߊ߲߬ߛߌ߬ߞߊ߲߬ߝߐ߫ ߞߊߙߊ߲ߛߏ ߘߏ߫ ߟߊ߫߸ ߞߊ߬ ߣߊ߬ ߕߏ߫ ߛߊ߯ߘߊ߫ ߝߌߟߊߣߊ߲ ߞߊ߬ߙߊ߲ ߣߐ߬ߝߍ߬ߜߍ߲߬ ߠߊ߫ ߞߣߊߘߊ߫ ߥߍߛߕߑߡߐ߲ߕ ߛߊ߯ߘߊ߫ ߝߌߟߊߣߊ߲ ߞߊ߬ߙߊ߲߬ߕߊ ߟߊ߫ ߞߋߓߍߞ߸ ߊ߬ ߞߊ߬ ߞߊ߬ߙߊ߲ ߞߎ߲߬ߝߊ߮ ߖߐ߲ߓߐ߲ ߛߐ߬ߘߐ߲߬ ߦߋ߲߬ ߠߋ߫ ߁߉߈߁ ߠߊ߫.

ߊ߬ ߥߊ߫ ߘߊ߫ ߞߊ߬ߝߏ߫ ߘߍ߬ߣߍ߲ ߠߊ߫߸ ߊ߬ ߜߋ߲ߜߋ߲߫ ߥߊߛ߭ߌ߲ߕߐ߲߬߸ ߊ߬ ߞߊ߬ ߖߊ߯ߓߘߊ߫ ߟߊߕߊ߯ ߓߞߊߟߏߙߌߦߊ ߛߐ߬ߘߐ߲߬ ߦߋ߲߬ ߠߋ ߓߘߍ߬ߓߘߍ߬ߟߌ ߟߐ߲ߞߏ ߘߐ߫ ߤߏߊߙߘ ߖߊ߯ߓߘߊ ߟߊ߫߸ ߞߵߏ߬ ߟߊߓߊ߬ߕߏ߬ ߞߕߌߟߊ ߝߏߘߋߦߊ (Juris Doctor) ߟߋ߬ ߟߊ߫ ߤߊߞߍ ߞߊ߬ߙߊ߲߬ߕߊ߫ ߤߊߛߑߕߌ߲ߜ߭ ߠߊ߫ ߞߊߟߑߝߐߙߑߣߌ߫ ߖߊ߯ߓߘߊ ߟߊ߫ ߛߊ߲ߝߑߙߊ߲ߛߌߛߑߞߏ߫. ߊ߬ ߕߊ߬ ߘߊ߫ ߞߵߊ߬ ߟߊߕߘߍ߬ ߓߊߙߏߦߊ (barreau) ߘߐ߫ ߞߊߟߑߝߐߙߑߣߌ߫ ߁߉߉߀ ߟߊ߫.

#### ߊ߬ ߖߍ߬ߘߍ ߞߎ߲߬ߞߊ߲߬ߞߏ ߟߎ߬
ߊ߬ ߝߘߎ߫ ߘߊ߫ ߡߊ߬ߞߊ߲߬ߞߊ߲߬ߠߊ߫ ߘߎߜ߭ߑߟߊߛ ߋߡߑߤߐߝ ߓߟߏ߫߸ ߘߋ߲߫ ߝߌ߬ߟߊ߫ ߦߴߏ߬ ߡߍ߲ ߓߟߏ߫ ߊ߬ ߝߘߎߡߊ߫ ߝߟߐ ߝߍ߬. 

ߊ߬ ߦߋ߫ ߓߊߔߑߕߌߛߕ ߟߋ߬ ߘߌ߫߸ ߡߍ߲ ߦߋ߫ ߕߊ߯ߙߘ ߓߊߔߑߕߌߛߕ ߗߐߗ ߛߌ߲߬ߝߏ߲ ߘߌ߫ ߛߊ߲ߝߑߙߊ߲ߛߌߛߑߞߏ߫߸ ߡߍ߲ ߦߴߊߡߍߙߌߞߌ߬ ߓߊߔߑߕߌߛߕ ߓߊߕߏߓߏ߲ ߠߎ߬ ߓߏߟߏ߲ ߘߌ߫ USA.

## ߞߕߌߟߊ ߘߊߞߎ߲ ߘߐ߫
### ߊ߬ ߟߊ߫ ߘߊߞߎ߲ ߘߊߡߌߣߊ ߛߊ߲ߝߊߙߊ߲ߛߌߛߑߞߏ߫ ߕߌ߲߬ߞߎߘߎ߲ ߘߐ߫
**ߞߡߊߟߊ߫ ߤߊߙߌߛ** ߕߘߍ߬ ߦߋ߫ ߊߟߊߡߍ߲ߘߊ߫ ߕߌ߲߬ߞߎߘߎ߲ ߞߕߌߞߊ߲ߘߊ߫ ߛߙߍߞߍ ߘߌ߫ ߁߉߉߀ ߣߌ߫ ߁߉߉߄ ߕߍ߫. ߊ߬ ߕߐ߯ߦߊ߫ ߘߊ߫ ߞߊߟߌߝߐߙߑߣߌ߫ ߞߊ߬ߝߏ߫ ߝߊ߬ߛߏ߬ ߜߙߊ ߞߊ߲ߕߌ߮ ߥߊߟߌ߫ ߓߑߙߐ߲ߥ ߓߟߏ߫ ߁߉߉߄ ߠߊ߫߸ ߕߍߓߊ߯ߦߊ߫ ߓߟߏߡߊߞߊ߬ߣߍ߲ ߛߊ߲ߘߐߕߊ ߟߎ߬ ߕߘߍ߬ ߦߴߊ߬ ߣߴߏ߬ ߡߍ߲ ߕߍ߫߸ ߞߕߌ߫ ߞߐߛߊߦߌߘߊ (ߞߎߙ ߘߴߊߔߍߟ) ߘߐ߫ ߓߊ߯ߙߊߒߕߊ߲ߧߊ ߟߊߘߍ߲߬ߞߣߍ߬ߦߊ ߘߐ߫߸ ߘߊ߲ߘߊߟߌ ߟߊߘߍ߲߬ߞߣߍ߬ߦߊ ߘߐ߫ (*ߞߊ߬ߟߑߝߐ߯ߣߌߦߊ ߡߋߘߌ߬ߞߊߟ ߊ߬ߛߌߛߑߕߍ߲ߛ ߞߐߡߌߛ߭ߐ߲߬*) . ߊ߬ ߟߊ߫ ߟߐ߲߬ߞߋ߬ߟߊ ߓߟߏߕߍ߭ ߞߐ߫ ߞߊߙߏ߫ ߥߐ߯ߙߐ߫ ߖߊ߬ߕߋ߬ ߟߴߊ߬ ߟߊ߫ ߞߕߌߞߊ߲ߘߦߊ ߟߐ߬ߘߎ߮ ߘߐ߫߸ ߊ߬ ߞߵߊ߬ ߓߍ߯ ߟߊߞߊ߬ߝߏ߬ ߞߵߊ߬ ߣߴߊ߬ ߘߏ߬ߣߌ߲ ߕߐ߬ ߝߌ߬ߟߊ ߟߎ߬ ߘߟߊߘߍ߰. ߊ߬ ߣߌ߫ ߥߊߟߌ߫ ߓߑߙߐ߲ߥ ߠߊ߫ ߕߍߓߊ߮ߦߊ ߣߊ߬ ߘߊ߫ ߡߊߝߌ߲߬߸ ߞߊ߬ߕߎ߲߰ ߏ߬ ߕߘߍ߬ ߦߴߊ߬ ߟߊ߫ ߓߊ߯ߙߘߊ ߟߎ߬ ߡߞߊߘߊ߲߫ ߠߊ߫,,. ߂߀߁߉ ߟߊ߫߸ ߥߊߟߌ߫ ߓߑߙߐ߲ߥ ߞߵߊ߬ ߟߊߛߙߋߦߊ߫ ߞߏ߫ «*ߞߵߊ߬ߟߋ ߟߋ߬ ߣߐ߬ ߦߋ߫ ߞߍ߫ ߟߴߊ߬ ߘߍ߬ߡߍ߲߬ ߠߴߊ߬ ߟߊ߫ ߘߊߞߎ߲\ߞߊߙߌߦߍߙ ߘߐ߫*» ߊ߬ ߕߐ߯ߦߊ ߞߏߛߐ߲߬ ߁߉߉߄ ߠߊ߫. ߊ߬ ߞߵߊ߬ ߟߊ߫ ߕߍߓߊ߮ߦߊ ߓߟߏߕߍ߰ ߊ߬ ߛߎߘߊ߲ ߞߐ ߘߐ߫ ߞߊ߬ ߞߍ߫ ߛߊ߲ߝߊߙߊ߲ߛߌߛߑߞߏ߫ ߛߏߕߌ߮\ߊ߬ߟߌ߬ߞߊߟߌ ߘߌ߫ ߁߉߉߆ ߟߊ߫. ߁߉߉߈ ߠߊ߫߸ ߊ߬ ߛߎߥߊ߲ߘߌ߫ ߘߊ߫ ߞߊߟߑߝߐߙߑߣߌ߫ ߕߌ߲߬ߞߎߘߎ߲ ߞߕߌߞߊ߲ߘߊ߫ ߕߌߙߍ߲ߛ ߤߊߟߌߣߊ߲߫ ߓߟߏ߫ ߞߵߊ߬ ߞߍ߫ ߞߎ߲߬ߞߏ߬ߕߍ߮ ߓߏߟߏ߲߲ߝߘߊ ߝߛߍ߬ߝߛߍ߬ߟߌ߬ߟߊ ߘߌ߫ (Career Criminal Division)߸ ߞߕߌߞߊ߲ߘߊ߫ ߛߓߊ߬ ߜߘߍ߫ ߟߎ߫ ߕߘߍ߬ ߦߴߊ߬ ߟߊ߫ ߖߡߊ߬ߙߌ߬ߦߊ ߞߘߐ߫߸ ߊ߬ ߞߊ߬ ߣߐ߬ߝߍ߬ߜߍ߲߬ߠߌ߲ ߞߍ߫ ߞߎ߲߬ߞߏ߬ ߓߟߋߓߟߋ ߟߎ߬ ߘߐ߫߸ ߦߏ߫ ߣߊ߬ߡߌ߬ߣߊ߬ߜߋ߲߬ߦߊ (**ߛߏ߲߬ߧߊ߬ߟߌ**)߸ ߓߋ߬ߒߞߊ߬ߠߌ߲߸ ߊ߬ ߣߌ߫ ߓߋ߬ߡߛߏ߬ߞߊ߲߸ ߊ߬ ߜߋ߲ߜߋ߲߫ ߝߊ߲߬ߞߊ߫ ߛߊ߬ߓߊ ߞߎ߬ߙߎ߲߬ߘߎ ߘߊߘߐߓߍ߲߭. ߕߌߙߍ߲ߛ ߤߊߟߌߣߊ߲߫ ߛߙߍߞߍ ߞߊ߬ ߘߊߙߍߟ ߛߊߟߏߡߐ߲߫ ߕߐ߯ߦߊ߫ ߞߡߊߟߊ߫ ߤߊߙߌߛ ߛߌ߬ߣߊ߬ߦߊ ߟߊ߫߸ ߞߊߟߑߝߐߙߑߣߌ߫ ߂߀߀߀ ߞߎ߲߬ߦߌ߬ߘߊ߬ߟߌ߬ ߂߁߭ ߞߊ߲ߘߟߌ ߘߊߞߘߐ߫߸ ߏ߬ ߟߋ ߞߵߊ߬ ߕߏ߫ ߞߕߌߞߊ߲ߘߊ ߛߋ߫ ߘߊ߫ ߞߊ߬ ߘߋߣߍ߲߫ ߞߎ߲߬ߡߊߞߘߎ߬ߓߊߟߌ (ߛߊ߲߬ ߁߈ ߘߎ߰ߟߊ߫) ߟߎ߬ ߣߐ߬ߝߍ߬ߜߍ߲߫ ߊ߬ ߝߊ߲߬ߓߊ ߘߐ߫ ߦߊ߬ߣߌ߲߫ ߊ߬ߟߎ߬ ߦߋ߫ ߟߊߕߊ߬ߡߌ߲߬ ߘߋߣߍ߲߫ ߞߕߌߖߌ߲ ߠߊ߫. ߞߏ߬ߣߌ߲߬ ߞߊ߲ߘߟߌ ߏ߬ ߡߊ߫ ߘߌߦߊ߫ ߞߡߊߟߊ߫ ߤߊߙߌߛ ߢߍ߫. ߂߀߀߀ ߟߊ߫߸ ߊ߬ ߞߵߊ߬ ߛߋ߲߭ ߕߘߍ߬ ߛߊ߲ߝߊߙߊ߲ߛߌߛߑߞߏ߫ ߛߏߕߌ߯ߦߊ ߘߐ߫ ߞߊ߬ ߛߏ ߟߊߝߛߊ߬ߟߊ߫ ߟߎ߬ߥߌߛ ߙߍߣߌ߫ ߝߊ߲߬ߞߊߘߏ߲߬. ߞߡߊߟߊ߫ ߤߊߙߌߛ ߞߊ߬ ߓߏߟߏ߲ߝߘߊ߫ ߞߣߐ߬ߜߍ߲߬߸ ߡߍ߲ ߟߐ߬ ߘߊ߫ ߘߋ߲ߓߦߊ ߟߎ߬ ߣߌ߫ ߘߋߣߍ߲ ߠߎ߬ ߘߍ߬ߡߍ߲ ߡߊ߬߸ ߊ߬ ߣߌ߫ ߞߊ߬ ߘߊ߲ߘߓߊߟߌ ߟߎ߬ ߣߌ߫ ߖߊ߲߬ߞߊ߬ߙߏ߬ ߜߍߟߍ߲ ߠߎ߬ ߘߊ߲ߘߊ߫. ߟߎ߬ߥߌߛ ߙߍߣߌ߫ ߞߵߊ߬ ߞߐߡߊߓߌ߲ߓߌ߲߫ ߜߍߘߐ߫ ߊ߬ ߟߊ߫ ߓߙߊߡߊߖߊ߲ߓߊ߲ ߘߐ߫ ߛߎߥߊ߲ߘߟߌ ߝߍ߬ ߞߊ߬ ߞߍ߫ ߕߌ߲߬ߞߎߘߎ߲ ߞߕߌߞߊ߲ߘߊ ߘߌ߫.

#### ߛߊ߲ߝߊߙߊ߲ߛߌߛߑߞߏ߫ ߞߊ߬ߝߏ߬ߓߏߟߏ߲ ߞߕߌߞߊ߲ߘߦߊ
߂߀߀߃ ߟߊ߫߸ ߊ߬ ߛߎߘߊ߲߫ ߘߊ߫ ߞߊߟߑߝߐߙߑߣߌ߫ ߞߊ߬ߝߏ߬ߓߏߟߏ߲ ߞߕߌߞߊ߲ߘߊ ߘߌ߫ ߕߌߙߍ߲ߛ ߤߊߟߌߣߊ߲߫ ߣߌ߫ ߓߌߟ ߝߊߖ߭ߌߦߏ߫ ߟߎ߫ ߞߘߐ߫ ߞߊ߲ ٪߅߆ ߟߊ߫߸ ߏ߬ ߞߍ ߊ߬ ߞߍ߫ ߘߊ߫ ߝߌ߲߰ߡߊ߲߬ ߝߟߐ ߣߌ߫ ߡߛߏ߬ ߝߟߐ ߘߌ߫ ߡߍ߲ ߞߊ߬ ߘߊߞߎ߲ ߏ߬ ߞߎ߲߬ߠߊߛߌ߰ ߛߊ߲ߝߊߙߊ߲ߛߌߛߑߞߏ߫. ߊ߬ ߞߊ߬ ߟߊ߬ߤߘߌ ߕߊ߬ ߞߴߊ߬ ߕߍߣߊ߬ ߝߊ߰ߟߌ ߓߌ߲߬ߓߊߏ ߟߊߓߏ߬ߙߌ߬ ߟߊ߫߸ ߊ߬ ߣߴߊ߬ ߕߍߣߊ߬ ߝߊ߲߬ߞߊ߫ ߛߊ߬ߓߊ ߝߣߊ߫ ߟߊߓߊ߯ߙߊ߫ ߟߊ߫ ߝߏߣߴߊ߬ ߞߍ߫ ߘߊ߫ ߞߎ߲߬ߞߏ߫ ߘߊ߲߬ߠߊߕߊ߬ߡߌ߲߬ߣߍ߲ ߘߌ߫.

ߞߡߊߟߊ߫ ߤߊߙߌߛ ߞߊ߬ ߓߙߊߡߊߖߊ߲ߓߊ߲߫ ߜߟߐߡߌ߲ߡߊ ߞߍ߫ ߛߊ߲ߝߊߙߊ߲ߛߌߛߑߞߏ߫ ߛߏߕߌ߯ ߞߘߐ ߥߊߟߌ߫ ߓߑߙߐ߲ߥ ߘߊߝߍߛߌ߮ ߘߐ߫߸ ߞߊߟߑߝߐߙߑߣߌ߫ ߞߊ߲߬ߜߍ߬ ߡߛߏ ߘߌߊߣߌ߫ ߝߍ߲ߛߑߕߍ߲߫ ߦߋ߫߸ ߛߓߍߟߌߟߊ ߣߌ߫ ߡߊ߬ߢߊ߰ߟߌ߬ߖߌ߬ߦߊ߬ߕߊ߬ߟߊ (caricaturiste) ߊ߯ߙߐ߲ ߡߊߞ ߜ߭ߑߙߎߘߊ߬: ߊ߬ ߣߌ߫ ߝߊ߬ߥߏ߬ߟߊ߬ߓߐ߬ߟߊ ߋߘߌ ߜ߭ߑߙߌߝߍ߲߫ ߣߌ߫ ߞߑߙߊߌߛ ߙߐߞ ߟߎ߫߸ ߊ߬ ߞߵߊ߬ ߞߊߘߊ߲߫ ߛߴߊ߬ ߟߊ߫ ߞߏ ߟߎ߬ ߘߌ߫ ߓߐ߫ ߕߌߙߍ߲ߛ ߤߊߟߌߣߊ߲߫ ߕߊ ߟߎ߬ ߡߵߊ߬ ߣߌ߫ ߞߵߏ߬ ߟߊ߫ ߖߊ߬ߕߋ߬ߓߐ߬ߥߟߊ (bilan) ߦߙߊ߬ߞߌ߫. ߊ߬ ߞߵߊ߬ ߡߊߜߟߍ߬ߦߊ߫ ߞߴߊ߬ ߓߘߊ߫ ߓߐ߫ ߏ߬ ߟߊ߫ ߞߕߌߓߋߟߋ߲ (parquet) ߘߐ߫߸ ߞߏ߫ ߓߊߏ߬ ߞߴߏ߬ ߕߴߛߋ߫ ߝߏߦߌ߬ ߟߊ߫ ߛߋ߲ߒߞߏߟߦߊߓߟߏߡߊ߬߸ ߊ߬ ߣߌ߫ ߝߣߴߊ߬ ߕߍ߫ «ߓߊ߯ߙߊ߫ ߟߊ߫» ߸ ߞߵߊ߬ ߞߊ߲ߘߐߜߟߍ߬ߦߊ߫ ߏ߬ ߟߊ߫ ߟߊ߬ߥߛߎ߬ߟߌ ߘߊ߲߬ߠߊߕߊ߬ߡߌ߲ ߞߊ߲߬ ٪߅߂ ߞߎ߲߬ߞߏ߬ ߜߍߟߍ߲ ߠߎ߬ ߘߐ߫߸ ߞߵߊ߬ ߕߘߍ߬ ߞߊߟߌߝߐߙߑߣߌ߫ ߘߌߡߌ߲ߣߍ߲ߓߊ ߦߋ߫ ٪߈߃ ߟߋ߬ ߘߌ߫. ߊ߬ ߞߊ߬ ߕߌߙߍ߲ߛ ߤߊߟߌߣߊ߲߫ ߡߊߝߌ߲߬ ߞߴߊ߬ ߦߋ߫ ߡߐ߱ ߟߎ߬ ߟߐ߬ ߟߊ߫ ߞߏ߫ ߟߴߊ߬ ߟߊ߫ ߞߕߌߓߋߟߋ߲ ߠߴߊ߬ ߡߊ߫ ߡߍ߲ ߠߎ߬ ߓߊߓߋ߬߸ ߊ߬ ߣߌ߫ ߞߵߊ߬ ߢߡߊߘߏ߲߰ ߣߐ߬ߝߍ߬ߜߍ߲߬ߠߌ߲ ߠߊ߫ ߞߏ߫ ߟߎ߫ ߘߐ߫߸ ߡߍ߲ ߠߎ߬ ߟߊߜߍߣߍ߲߫ ߕߍ߫. ߊ߬ ߞߵߊ߬ ߦߌ߬ߘߊ߬ ߝߣߊ߫ ߞߴߏ߬ ߟߊ߫ ߞߕߌߓߋߟߋ߲ ߣߐ߬ ߕߴߊ߬ ߘߐߖߊ߬ ߟߊ߫ ߞߊ߬ ߡߏ߬ߙߌ߬ߝߊ߬ߟߊ߫ ߕߌߢߍߟߌ ߟߊߟߐ߬ ߛߏ ߞߣߐ߫߸ ߊ߬ ߜߋ߲ߜߋ߲߫ ߘߐ߰ߕߐ߬ ߞߌ߲ߘߊ ߟߎ߬ ߟߊ߫ ߦߏ߫ ߓߋߦߑߝ߭ߌߎ ߣߌ߫ ߕߌ߲ߘߊߟߐߍ߲ߣ ߠߎ߫߸ ߊ߬ ߣߌ߫ ߞߵߊ߬ ߡߊߝߌ߲߬  ߊ߬ ߟߊ߫ ߝߊ߲ߞߊ߲ ߘߐ߫ ߟߎߞߣߐ߫ ߕߌߢߍߟߌ ߟߎ߬ ߓߌ߲߬ߓߊߏ ߘߝߐߟߌ ߘߐ߫.

ߊ߬ ߡߊߝߌ߲߬ ߘߊ߫ ߓߙߊߡߊߖߊ߲ߓߊ߲ ߕߎ߬ߡߊ ߟߴߊ߬ ߟߊ߫ ߥߊߟߌ߫ ߓߑߙߐ߲ߥ ߡߊߕߎ߬ߙߍ߬ߕߎߙߍ ߘߐ߫. ߊ߬ ߞߵߊ߬ ߝߴߏ߬ ߖߋ߬ߓߌ ߘߐ߫߸ ߞߴߊ߬ߟߋ߬ ߟߊ߫ ߞߎ߲߬ߕߊ߮\ߝߏ߲߬ߝߏ߲ (carrière) «ߦߴߏ߬ ߟߋ ߞߕߐ߫»߸ ߊ߬ ߣߴ«ߊ߬ ߣߌ߫ ߝߏߦߌ߬ ߡߊ߲ߞߊ߲߫ ߏ߬ ߦߋ߫»߸ ߊ߬ ߞߵߊ߬ ߓߊ߲߬ «ߖߌ߰ߟߌ ߓߍ߲߬ߢߐ߲߰ߦߊ߫ ߟߊ߫ ߓߙߊߡߊߖߊ߲ߓߊ߲ ߘߐ߫ ߡߊ߬ߝߌ߲ ߘߐ߫» ߥߊߌߟߌ ߓߑߙߐ߲ߥ ߠߊ߫ ߞߏ߫ ߘߐ߫.

߂߀߁߇ ߟߊ߫߸ ߊ߬  ߓߐ߫ ߘߊ߫ ߟߐ߲߬ߞߋ߬ߟߊ߬ ߝߌߟߊߣߊ߲ ߞߐ߫ ߞߐߘߏ߲ߓߊ߯ ߕߊ߲ߧߊ ߘߐ߫. 

## ߡߌ߬ߙߌ߲߬ߘߌ ߟߊߞߊ߲ߘߊ
### ߞߎ߲߬ߞߏ߫ ߡߊ߲ߞߊ߲ ߠߎ߬
߂߀߀߇ ߟߊ߫߸ ߤߊߙߌߛ ߣߌ߫ ߘߎ߱ ߞߕߌߞߊ߲ߘߊ߫  ߘߋߣߌߛ ߤߌߙߍߙߊ߫ ߘߍ߬ ߘߊ߫ ߞߊ߬ ߛߊ߲ߝߑߙߊ߲ߛߌߑߞߏ߫ ߞߊ߬ߝߏ ߜߟߊ߬ߟߊ߬ߛߌ߰ߟߊ߫ ߋߘߌ ߖߌߥ ߝߛߍ߬ߝߛߍ߫ ߞߴߊ߬ ߣߐ߬ ߛߌ߰ߘߊ ߞߎ߬ߙߎ߲߬ߘߎ ߛߐ߬ߛߐ߬ ߟߊ߫ ߟߋ߬߸ ߡߍ߲ ߦߴߊ߬ ߟߊߛߋ߫ ߟߴߊ߬ ߟߊ߫ ߜߋ߬ߟߎ߲߬ߠߌ߲߫ ߗߋߘߊ ߡߊ߬; ߤߊߙߌߛ ߞߊ߬ ߖߌߥ ߡߊߝߌ߲߬ ߞߎ߲߫ߞߏ߫ ߞߐ߬ߣߐ߲߬ߘߐ߫ ߟߋ߬ ߟߊ߫, ߞߵߊ߬ ߝߐ߫ ߞߴߊ߬ ߞߊ߬ ߥߎߦߊ ߟߋ߬ ߝߴߊ߬ ߟߊ߫ ߞߊ߬ߟߌ߬ߟߌ ߘߐ߫߸ ߊ߬ ߣߌ߫ ߞߵߊ߬ ߟߊ߫ ߘߐ߬ߛߙߋ ߟߎ߬ ߡߊߦߟߍ߬ߡߊ߲߫߸ ߖߐ߲߬ߛߴߊ߬ ߘߌ߫ ߝߐ߫ ߞߏ߫ ߊ߬ ߡߊߞߍߣߍ߲߫ ߕߘߍ߬ ߦߋ߫ ߛߐ߲ߛߍߕ ߕߌ߲߬ߞߎߘߎ߲ ߠߋ߬ ߘߐ߫߸ ߏ߬ ߡߍ߲ ߦߋ߫ ߢߊ߬ߒ߬ߞߐ߬ߓߊߟߌ ߘߌ߫ ߖߐ߲߬ߛߊ߫ ߊ߬ ߘߌ߫ ߛߋ߫ ߞߍ߫ ߟߊ߫ ߡߊ߬ߤߌ߬ߣߊ߬ߟߊ ߕߌ߲߬ߞߎߘߎ߲ ߣߊ߯ߣߌ߲ߣߊ߲ ߠߊ߫. ߊ߬ ߟߊߟߐ߬ ߘߊ߫ ߖߌߥ ߘߐ߫ ߂߀߀߈ ߞߏ߲ߓߌߕߌ߮ ߟߊ߫߸ ߞߴߊ߬ ߓߘߊ߫ ߘߏ߲߬ߞߘߐ߬ߓߐ߲ߞߘߐ ߞߍ߫ ߞߙߎߝߊ ߞߊߓߋ ߟߊ߫ (ߗߋߓߏ߲ ߦߙߎߞߎߦߙߎߞߎ߸ ߞߊ߬ ߥߙߏ߬ ߛߐ߲ߞߐ ߡߌ߬ߘߊ߬߸ ߊ߬ ߣߌ߫ ߞߊ߲ߛߏ߲ߠߌ߲ ߠߎ߬)߸ ߊ߬ ߣߌ߫ ߞߊߙߏ ߡߍ߲ ߕߎ߲߰ ߘߴߏ߬ ߟߊ߫߸ ߊ߬ ߟߐ߬ ߘߴߊ߬ ߘߐ߫ ߞߊ߬ߝߏ ߞߕߌߖߌ߲ ߠߊ߫ ߞߴߊ߬ ߓߘߴߊ߬ ߞߊ߬ߟߌ߬ߞߊ߲ ߕߌߢߍ߫ ߥߎߦߊ ߝߐ ߘߴߊ߬ ߛߊ߲߬ߓߊ߫ߕߐ߮ ߟߊ߫ ߞߏ߫ ߘߐ߫߸ ߛߴߊ߬ ߘߌ߫ ߕߐ߯ߦߊ߫, ߞߵߊ߬ ߞߍ߫ ߦߏ߫ ߓߍ߲߬ߒ߬ߡߊ߬ߞߊ߲ ߝߊ߲߭ ߘߏ߫ ߟߋ߬ ߦߋ߫߸ ߞߊ߬ߝߏ ߟߊ߫ ߡߊ߬ߝߌ߲߬ߠߌ߲߬ ߜߘߍ ߟߎ߫ ߟߊߓߋ߬ ߘߊ߫ ߡߍ߲ ߘߐ߫, ߏ߬ ߟߋ ߞߵߊ߬ ߞߍ߫ ߖߌߥ ߓߍ߲߬ ߘߴߊ߬ ߡߊ߬ ߞߏ߫ ߊ߬ ߕߍߣߊ߬ ߛߎߥߊ߲ߘߟߌ ߟߐ߬ߘߎ߮ ߡߌ߬ߘߊ߬ ߟߊ߫ ߞߊߟߌߝߐߙߑߣߌ߫ ߡߎ߬ߕߎ߲߬. "ߤߊߙߌߛ ߞߊ߬ ߞߴߏ߬ ߛߓߍ߫ ߟߋ߬ ߦߏ߫ ߊ߲ ߠߊ߫ ߓߘߍ߬ߓߘߍ߬ߟߌ߫ ߟߊߞߊ߬ߝߏ߬ߣߍ߲ ߠߎ߬ ߟߊߞߊ߲ߘߊߟߌ߸ ߏ߬ ߡߍ߲ ߦߴߊ߲ ߠߊ߫ ߓߍ߯ߦߊ ߛߐ߲߭ ߘߏ߫ ߘߌ߫". ߊ߬ ߥߊ߬ߞߊߟߌ ߞߏߛߐ߲߬ ߞߙߎߝߊ ߟߊ߫, ߖߌߥ ߖߊ߲߬ߞߌ߫ ߘߊ߫ ߞߊߙߏ߫ ߂߄ ߠߋ߬ ߟߊ߫ ߞߙߎߝߊ ߥߛߎߖߌ߲ ߠߊ߫߸ ߊ߬ ߣߌ߫ ߘߟߊ߫ $߁߀߀߀߀ ߢߍ߬ߢߌ߲߬ ߘߐ߬ߓߍ߲; ߊ߬ ߞߊ߬ߟߌ߬ߞߊ߲ ߕߌߢߍ ߞߏߛߐ߲߬߸ ߖߌߥ ߟߊߥߛߎ߫ ߘߊ߫ ߛߊ߲߬ ߞߋߟߋ߲߫ ߠߋ߬ ߟߊ߫ ߕߌ߲߬ߞߎߘߎ߲ ߥߛߎߖߌ߲ ߠߊ߫߸ ߞߊ߬ ߛߊ߲߭ ߛߓߊ߬ ߥߛߎ ߘߐ߲ߘߐ߫ ߊ߬ ߡߊ߬, ߞߊ߬ ߓߊ߲߫ ߞߊ߬ ߘߟߊ߫ $߂߀߀߀ ߞߴߏ߬ ߢߍ߬ߢߌ߲ ߘߌ߫.

ߤߊߙߌߛ ߕߟߋ ߘߐ߫߸ ߞߕߌߞߊ߲ߘߊ ߟߊ߫ ߛߓߍߘߊ ߞߊ߬ ߡߐ߰ ߁߉߀߀ ߟߎ߫ ߓߌ߬ߟߊ߬ ߥߛߎ ߟߊ߫ ߞߎ߬ߕߊ ߞߏߛߐ߲߬ ߛߙߊߓߊ߫ ߞߏ ߘߐ߫߸ ߏ߬ ߘߏ߫ ߟߎ߫ ߕߘߍ߬ ߓߘߊ߫ ߘߊ߬ߙߌ߫ ߖߊ߲߬ߞߌ߫ ߟߊ߫ ߛߙߊߓߊ߫ ߞߏ ߘߐ߫ ߞߘߐ߬ߡߊ߲߫, ߊ߬ ߣߌ߫ ߡߍ߲ ߠߎ߬ ߓߘߊ߫ ߘߊ߬ߙߌ߫ ߖߊ߲߬ߞߌ߫ ߟߊ߫ ߞߎ߲߬ߞߏ߫ ߜߌߟߌ߲ ߠߎ߬ ߘߐ߫. ߏ߬ ߟߋ ߞߵߊ߬ ߦߌ߬ߘߊ߬ ߞߏ߫ ߤߊߙߌߛ ߟߊ߫ ߛߓߍߘߊ ߞߊ߬ ߣߐ߬ߝߍ߬ߜߍ߲߬ߠߌ߲ ߡߍ߲ ߞߍ߫ ߞߎ߲߬ߞߏ߬ߕߍ߮ ߘߐ߫ ߛߙߊߓߊ߫ ߞߏ ߘߐ߫߸ ߞߴߏ߬ ߞߊߓߋ ߡߊߦߟߍ߬ߣߍ߲߫ ߦߋ߫ ߞߊ߬ ߕߊ߬ߡߌ߲߬ ߡߍ߲ ߢߐ߲߰ ߞߍ߫ ߘߊ߫ ߤߊߟߌߡߊ߲ߣ ߠߊ߫ ߡߊ߬ߡߙߊ߬ߟߌ ߞߐ߬ߣߐߡߊ߬, ߞߏ߬ߣߌ߲߬ ߡߊ߬ߝߌ߲߬ߓߊ߰ߕߐ߫ ߟߊߥߛߎߣߍ߲ ߘߊ߬ߡߊ ߡߊߖߌ߰ ߘߊ߫ ߟߋ߬ ߝߎߍ߲߫. ߣߐ߬ߝߍ߬ߜߍ߲߬ߠߌ߲ ߡߍ߲ ߞߍ߫ ߘߊ߫ ߛߙߊߓߊ߫ ߞߏ ߞߎ߬ߕߊ߬ ߡߊߓߍ߲߬ߣߍ߲ ߠߎ߬ ߘߐ߫ ߤߊߙߌߛ ߕߋ߬ߟߋ ߘߐ߫߸ ߞߊ߬ߕߎ߲߰ ߊ߬ ߟߊ߫ ߛߓߍߘߊ ߞߵߊ߬ ߝߐ߫ ߟߋ߬ ߞߏ߫ ߡߐ߰ ߞߊߣߊ߬ ߟߊߥߛߎ߫ ߛߙߊߓߊ ߕߌ߰ߦߊ ߘߐ߫. ߖߌߐߙߖ ߜ߭ߊߛߑߞߐ߲߫ ߡߍ߲ ߞߍ߫ ߘߴߊ߬ ߣߘߐ߬ߓߌߟߊ ߘߌ߫ ߝߘߏ߬ߓߊ߬ ߞߕߌߞߊ߲ߘߦߊ ߟߊ߫, ߏ߬ ߞߊ߬ ߛߊ߲ߝߑߙߊ߲ߛߌߑߞߏ߫ ߛߙߊߓߊ߫ ߞߏ ߓߍ߯ ߖߏ߰ߛߌ߫ ߟߋ߬߸ ߞߵߊ߬ ߕߊ߬ ߁߉߇߅ ߡߊ߬ ߞߊ߬ ߥߴߊ߬ ߛߌ߰ ߏ߬ ߟߏ߲ ߠߊ߫.

ߤߊߙߌߛ ߞߵߊ߬ ߝߐ߫ ߞߴߊ߬ ߦߋ߫ ߛߊ߲ߝߑߙߊ߲ߛߌߛߑߞߏ߫ ߛߏ ߓߘߍ߬ߓߘߍ߬ߟߌ ߞߐߡߊߓߌ߲ߓߌ߲߫ ߠߊ߫߸ ߡߍ߲ ߕߍ߫ ߢߌ߬ߣߌ߲߬ߞߊ߬ߟߌ ߞߍ߫ ߟߊ߫ ߝߎ߲ߘߟߌ ߗߏ߯ߦߊ ߞߊ߲߬ ߞߏߖߎ߯ ߘߌ߫߸ ߡߍ߲ ߘߐߛߏ߯ߙߋߕߊ ߦߋ߫ ߞߎ߲߬ߞߏ߫ ߘߌ߫. 

#### ߞߎ߲߬ߞߏ߫ ߖߎ߯ߡߊ߲ ߠߎ߬
ߛߊ߲߭ ߂߀߀߀ ߘߊߡߌߣߍ ߟߊ߫߸ ߛߊ߲ߝߑߙߊ߲ߛߌߑߞߏ߫ ߝߊ߰ߟߌ ߤߊߞߍ ߕߘߍ߬ ߦߋ߫ ߝߊ߬ߛߏ ߡߎ߰ߡߍ ߕߟߊߒߕߍ ߟߋ߬ ߘߌ߫ ߞߊ߬ ߓߍ߲߬ ߡߌ߬ߙߌ߲߬ߘߌ ߞߛߊ߬ߓߌ ߡߊ߬. ߊ߬ ߛߋ ߞߊߙߏ߫ ߥߐ߯ߙߐ߫ ߝߟߐ ߞߣߐ߫ ߛߓߍߘߊ ߟߊ߫, ߤߊߙߌߛ ߞߊ߬ ߡߐ߰ ߂߇ ߝߊ߰ ߡߐ߰ߝߊ߰ߟߊ߫ ߇߄ ߘߐ߫߸ ߞߊ߬ ߁߄ ߠߎ߫ ߟߊ߫ ߞߏ ߢߣߊߓߐ߫ ߡߘߊ߬ߟߌ߬ߟߌ ߘߐ߫߸ ߞߊ߬ ߞߏ߫ ߁߁ ߜߘߍ߫ ߟߎ߫ ߟߊߛߋ߫ ߞߕߌߘߊ ߘߐ߫;  ߞߕߌ ߏ߬ ߟߎ߬ ߘߐ߫߸ ߞߐ߬ߣߐ߲߬ߘߐ߫ ߓߊ߲߫ ߘߊ߫ ߖߊ߲߬ߞߌ߬ߟߌ ߟߋ߬ ߡߊ߬ ߥߛߎ ߟߊ߫߸ ߝߌ߬ߟߊ߬ ߞߎ߲߬ߝߊ߰ ߘߊ߫ ߞߕߌ߫ ߟߊߘߎ߲ߠߌ߲ ߡߊ߬. ߊ߬ ߞߊ߬ ߞߎ߲߬ߞߏ߫ ߜߌߟߌ߲߫ ߄߉ ߞߕߌ ߟߊ߫߸ ߞߊ߬ ߃߆ ߖߊ߲߬ߞߌ߲߫ ߥߛߎ ߟߴߏ߬ ߟߎ߫ ߘߐ߫. ߞߊ߬ ߓߐ߫ ߂߀߀߄ ߡߊ߬ ߞߊ߬ ߕߴߊ߬ ߛߌ߰ ߂߀߀߆ ߟߊ߫, ߤߊߙߌߛ ߞߊ߬ %߈߇ ߟߋ߬ ߞߎ߲߬ߝߊ߰ ߡߐ߰ߝߊ߰ߟߊ ߟߎ߬ ߘߐ߫߸ ߊ߬ ߣߌ߫ %߉߀ ߜߘߍ߫ ߝߣߊ߫ ߞߎ߬ߕߊ ߝߋ߲߫-ߋ-ߝߋ߲߫ ߘߌ߫ ߟߐ߬ ߞߟߍ߬ߞߍ߬ ߡߊߙߌߝߊ ߡߊ߬. 

ߤߊߙߌߛ ߞߊ߬ ߘߐ߬ߜߍ߬ߘߍ߲߬ߠߌ߲ ߞߍ߫ ߞߏ߫ ߞߊ߬ ߞߎ߲߬ߞߊ ߡߊߞߊ߬ߝߏ߫ ߞߎ߲߬ߞߏ߬ߕߐ߫ ߟߎ߫ ߡߊߞߊߘߊ߲ߓߊ߮ ߟߎ߬ ߡߊ߬߸ ߡߍ߲ ߠߎ߬ ߕߘߍ߬ ߘߊ߫ ߡߏ߬ߙߌ߬ߝߊ߫ ߟߊ߫ ߞߎ߲ߞߏߕߍ߮ ߘߐ߫, ߊ߬ ߞߵߊ߬ ߘߊߘߐߡߌߘߊߞߎ߲ߧߊ ߞߍ߫ ߡߍ߲ ߘߌ߫ ߞߏ߫ ߘߐ߬ߝߐ ߟߊ߫ ߞߎ߲߬ߞߊ߬ ߟߊߘߊ߲ߣߍ߲ ߕߍ߫ ߘߏ߫ ߜߘߍ߫ ߘߌ߫߸ ߝߏ߫ ߡߐ߰ ߟߊ߬ߓߐ ߥߛߎ ߟߊ߫ ߞߊ߬ ߞߎ߲߬ߞߏ߫ ߜߘߍ߫ ߘߐߕߍ߰ ߛߊ߲ߝߑߙߊ߲ߛߌߑߞߏ߫. ߛߊ߲ߝߑߙߊ߲ߛߌߑߞߏ߫ ߕߐ߲ߓߟߏߡߘߊ «SFPD» ߗߋߕߌ߮ ߟߎ߫ ߞߵߊ߬ߟߎ߬ ߟߊ߫ ߟߊ߲ߘߦߊ ߟߊ߫ ߤߊߙߌߛ ߘߐ߫߸ ߞߴߊ߬ ߓߘߊ߫ ߖߐ߲ߝߐ߲߫ ߠߎ߫ ߓߊ߬ߟߌ߬ ߡߍ߲ ߕߘߍ߬ ߦߋ߫ ߡߊ߬ߝߌ߲߬ߓߊ߰ߕߐ ߟߎ߬ ߟߊߞߊ߲ߘߊ߫ ߟߊ߫  ߞߊ߬ߞߘߐ߬. ߞߵߊ߬ ߟߴߊ߬ ߞߊ߲߬߸ ߊ߬ ߝߐߣߍ߲ ߞߏ߫ ߞߊ߬ ߘߍ߬ߞߙߎ ߘߏ߫ ߓߌ߬ߟߊ߫ ߛߋ߲߬ߠߊ߫ ߡߏ߬ߙߌ߬ߝߊ߬ ߟߊ߫ ߞߎ߲ߞߏߕߍ߮ ߞߊ߲ߡߊ߬߸ ߤߊߙߌߛ ߞߵߊ߬ ߓߊ߲߬ ߡߊ߬ߝߌ߲߬ߓߊ߰ߕߐ ߟߎ߬ ߟߊߓߌ߬ߟߊ ߡߵߊ߬ߟߎ߫ ߡߞߊߘߊ߲ߓߊ߮ ߟߎ߬ ߟߊ߫ ߞߎ߲߬ߡߞߊ߬ߟߌ ߟߊ߬ߤߘߌ ߟߎ߬ ߟߊ߫߸ ߡߍ߲ ߠߎ߬ ߡߌ߬ߘߊ߬ߣߍ߲߫ ߦߋ߫ ߡߏ߬ߙߌ߬ߝߊ߬ ߞߏ ߞߎ߲߬ߞߏ߬ߕߍ߮ ߘߐ߫, ߊ߬ ߞߊ߬ ߖߊ߲߬ߞߌ߬ߟߌ ߘߎ߰ߟߊ߬ߕߊ߫ ߕߟߋ߬ ߉߀ ߟߋ߬ ߢߌ߬ߣߌ߲߬ߞߊ߫ ߏ߬ ߘߐ߫ ߡߏ߬ߙߌ߬ߝߊ ߡߙߊ߬ߟߌ ߜߍߙߍ߲ߞߍߟߌ ߘߐ߫߸ ߥߟߊ߫ ߡߊ߬ߝߌ߲߬ߠߌ߲ ߘߴߊ߬ ߡߊ߬ߙߊ ߣߴߊ߬ ߖߛߐ ߟߎ߬ ߓߍ߯ ߘߐ߫, ߊ߬ ߣߌ߫ ߞߊ߬ ߞߟߍ߬ߞߍ߬ ߡߏߙߌߝߊ߬ ߟߊ߬ߡߙߊ ߓߍ߯ ߟߊߘߍ߬ߣߍ߲ ߓߍ߯ ߡߊߝߌ߲߬ ߞߎ߲߬ߞߏ ߘߌ߫, ߊ߬ ߓߊ߲ ߘߊ߫ ߞߵߊ߬ ߟߴߊ߬ ߞߊ߲߬ ߞߴߊ߬ ߓߍ߫ ߣߊ߬ ߥߛߎ ߖߊ߲߬ߞߌ߬ߟߌ ߟߋ߬ ߟߊ߫ ߞߟߍ߬ߞߍ߬ ߡߊ߬ߙߌ߬ߝߊ߬ ߟߘߊ߬ߙߏ߬ߟߊ ߟߎ߬ ߞߎ߲߬߸ ߞߴߊ߬ ߘߏ߲߬ ߘߌߣߊ߬ ߞߏߟߊߕߐ߲߫ ߜߍߟߍ߲ ߠߋ߬ ߟߊ߫ ߞߎ߲߬ߞߏ߬ߕߐ߫ ߟߎ߫ ߞߎ߲߬ ߡߍ߲ ߠߎ߬ ߕߊ ߡߊߛߐ߬ߘߐ߲߬ߣߍ߲߫ ߦߋ߫ ߡߊ߬ߙߌ߬ߝߊ߬ ߞߏ ߞߎ߲߬ߞߏ ߝߍ߬. 

ߤߊߙߌߛ ߞߊ߬ ߞߏߙߏ߲ߧߊ ߞߐ߲ߠߌ߲ ߘߍ߬ߞߙߎ ߛߌ߲ߘߌ߫߸ ߡߍ߲ ߠߎ߬ ߘߐ߱ߘߏ߲߬ߣߍ߲߫ ߦߋ߫ ߍߟ.ߗ߭ߋ.ߓߋ߫.ߕߋ (*ߡߏ߬ߛߏ߫ ߖߊ߲߬ߢߐ߲߰ ߝߘߎ߬ߟߊ߸ ߗߍ߭ ߗߍ߬ߢߐ߲߰ ߝߘߎ߬ߟߊ߸ ߔߊ߯ߟߏ߲߸ ߊ߬ ߣߌ߫ ߖߊ߲߬ ߛߌ߲ߞߊߣߍ߲ ߠߎ߬*) ߘߌߣߍ߲߫ ߞߎ߲߬ߞߏ߬ߕߍ߰ߟߊ ߟߎ߬ ߞߐ߲ߠߌ߲ ߠߊ߫߸ ߊ߬ ߣߌ߫ ߝߏߣߌ߲ߞߋ ߟߎ߬߸ ߞߊ߬ߙߊ߲߬ߕߊ ߟߎ߬ ߟߊ߫. ߂߀߀߆ ߞߎ߲߬ߝߟߐ ߘߐ߫߸ ߊߡߍߙߌߞߌ߬ ߟߊߕߌ߲ߣ ߔߊ߯ߟߏ߲߫ ߛߊ߲߬ ߁߇ ߜ߭ߑߥߌ߲ ߊߙߏߖߏ߫ ߝߊ߰ ߘߊ߫ ߗߍ߬ ߝߌ߬ߟߊ߫ ߟߎ߫ ߓߟߏ߫߸ ߏ߬ ߡߍ߲ ߞߊ߬ *ߖߊ߲߬ߢߐ߲߰ ߗߐ߯ߓߌ ߥߊ߲߬ߠߊ߬ߓߌߟߊ ߡߊߞߊ߲ߞߊ߲ߓߊ߮ ߟߎ߬* ߟߊߓߊ߯ߙߊ߫, ߦߊ߬ߣߴߊ߬ ߞߍߕߐ߫ ߦߋ߫ ߝߊ߰ߟߌ ߞߛߊߞߊ߫ ߝߌߟߊߣߊ߲ ߟߊ߬ߥߛߎ߬ߟߌ ߘߌ߫.  ߤߊߙߌߛ ߞߊ߬ ߕߟߋ߬ ߝߌ߬ߟߊ߫ ߟߊߘߍ ߘߏ߫ ߡߊߞߟߌ߫ ߞߴߊߙߖߏ߫ ߓߊ߫ ߛߌߟߑߝ߭ߌߦߊ ߜ߭ߏߙߋߙߏ߫ ߟߊߛߌ߰ ߊ߬ ߞߍ߬ߙߍߝߍ߬, ߞߊ߬ ߛߊ߬ߙߌ߬ߦߊ ߟߐ߲ߓߊ߮ ߟߎ߬ ߣߌ߫ ߞߕߌߞߊ߲ߘߊ߫ ߂߀߀ ߟߎ߫ ߡߊߞߟߌ߫ ߟߊ߬ߘߍ ߏ߬ ߘߐ߫߸ ߞߴߊ߬ߟߎ߫ ߦߴߊ߬ ߞߏ ߘߐߢߌߡߌ߲߫ ߞߊ߬ ߛߌߟߊ ߕߍ߰ ߡߊ߬ߞߊ߲߬ߞߊ߲߬ߠߌ߲ ߞߎ߬ߙߎ߲߬ߘߎ߫ ߟߊߘߤߊ߬ߣߍ߲ ߏ߬ ߢߍ߫. ߤߊߙߌߛ ߞߊ߬ ߜ߭ߑߥߌ߲ ߊߙߏߖߏ߫ ߟߊ߫ ߞߕߌߟߊߟߊ ߖߡߊ߬ߙߌ߬ߦߊ߫ ߛߊ߬ߙߌ߬ߦߊ߬ߛߋ߲ ߊ.ߓ. ߁߁߆߀ ߟߋ߬ ߟߊ߫, ߊ߬ ߞߵߊ߬ ߘߊߘߐߡߌߘߊߞߎ߲ߧߊ ߞߍ߫ ߟߋ߬ ߞߏ߫߸ ߞߊߟߌߝߐߙߑߣߌ߫ ߓߌ߲߬ߓߊߏ ߛߊ߬ߙߌ߬ߦߊ ߣߊ߬ ߞߕߌߟߊߟߊ ߖߡߊ߬ߙߌ߬ ߟߊ߫ ߟߊ߫ ߞߕߌ ߢߝߍߟߊ ߘߊߓߌߟߊߟߌ ߟߊ߫߸ ߕߌ߲߭ ߘߊߓߌߟߊߟߌ߸ ߞߕߌ ߞߍߓߊߟߌ ߥߟߊ߫ ߡߌ߬ߙߌ߲߬ߘߌ ߤߊߞߟߌߣߊ߲ ߠߊߓߊ߯ߙߊ ߟߊ߬ ߟߋ߬ ߊ߬ߟߎ߫ ߟߊ߫ ߡߙߌߘߐ߫ ߕߊߟߌ ߟߎ߬ ߘߐ߫, ߊ߬ ߓߊ߲߫ ߘߊ߫ ߝߣߊ߫ ߞߊ߬ ߞߊߟߌߝߐߙߑߣߌ߫ ߕߌ߲߬ߞߎߘߎ߲ ߞߕߌߞߊ߲ߘߊ ߟߊ߫ ߛߓߍߘߊ ߟߎ߬ ߞߘߊߡߊ߫ ߥߊ߲߰ߠߊ߬ߓߌߟߊߟߌ ߝߍ߬ߙߍ ߟߎ߬ ߣߐ߬ߝߍ߬ߜߍ߲߬ߠߌ߲ ߞߛߍ߬ߞߛߍ ߟߊ߫ ߟߋ߬ ߛߊ߫ ߞߊ߬ ߞߕߌߟߓߊߟߌ ߓߊ߬ߟߌ߬ ߊ߬ ߘߐߛߊ߭ ߡߊ߬. ߂߀߀߆ ߕߎߟߊߝߌ߲ ߠߊ߫߸ ߞߊߟߌߝߐߙߑߣߌ߫ ߞߊ߬ߝߏ ߞߎ߲߬ߠߊ߬ߛߌ߰ߟߊ߫ ߊߙߑߣߐߟߘ ߛ߭ߑߥߊߖ߭ߌ߬ߣߌߜ߭ߊ߬ ߞߊ߬ ߊ.ߓ. ߁߁߆߀ ߞߟߊ߬ߣߐ߬ߦߊ߫ ߞߎ߬ߙߎ߲߬ߘߎ ߘߌ߫; ߒ߬ߓߊ߬ ߞߎ߬ߙߎ߲߬ߘߎ ߏ߬ ߟߋ ߞߊ߬ ߞߊߟߌߝߐߙߑߣߌ߫ ߛߙߍߘߍߦߊ߫ ߊ߬ ߓߟߏߓߐ ߘߐ߫ ߊ߬ ߟߊ߫ ߡߌ߬ߙߌ߲߬ߘߌ ߓߟߏߓߐߒߘߐߟߌ (ߥߛߎߘߋ߲ ߘߐ߫) ߞߎ߬ߙߎ߲߬ߘߎ߫  ߡߊߝߘߏ߬ߣߍ߲ ߘߐ߫߸ ߥߟߊ߫ ߞߊ߬ ߡߐ߱ ߟߊߥߛߎ߫ ߞߎ߬ߕߊ߬ ߞߍ ߘߐ߫ ߡߍ߲ ߓߌ߲ߓߌ߲ߣߍ߲߫ ߦߋ߫ ߞߕߌ߫ ߡߛߊߦߌ ߡߊ߬߸ ߡߍ߲ ߕߊ߬ߣߍ߲߫ ߦߋ߫ ߞߏߟߊߘߍ ߓߟߏ߫. 

߂߀߀߇ ߘߓߊ߬ߕߊ ߟߊ߫߸ ߞߊ߬ߝߏ ߞߎ߲߬ߜߙߊ ߞߎ߲ߕߌ߮ ߡߊߙߞ ߟߋߣߏ߫ ߞߊ߬ ߞߎ߬ߙߎ߲߬ߘߎ߬ߦߊ ߘߏ߫ ߟߊߘߏ߲߬߸ ߡߍ߲ ߦߋ߫ ߡߊ߬ߙߌ߬ߝߊ ߟߊߘߎ߲߫ ߠߊ߫ ߣߴߊ߬ ߦߌ߬ߘߊ߬ߣߍ߲߫ ߦߋ߫ ߣߛߌ߬ ߞߎߓߋ ߟߊ߫, ߤߊߙߌߛ ߟߊ߫ ߘߴߊ߬ ߞߊ߲߬ ߏ߬ ߘߐ߫߸ ߊ߬ ߣߌ߫ ߕߐ߲ߓߟߏߡߊ߫ ߞߎ߲ߕߌ߯ ߤߍߕߊ ߤߐ߲ߜ߭߸ ߊ߬ ߣߌ߫ ߛߏߕߌ߯ ߜ߭ߊߝ߭ߌ߲ ߣߌߥߑߛߐ߲߬ ߟߎ߫. ߛߏ ߥߊ߬ߣߊ ߟߎ߬ ߞߵߊ߬ ߟߊߡߌ߬ߘߊ߫ ߟߋ߬ ߒߕߟߋߡߊ߬ ߞߏ߫ ߦߌ߬ߘߊ߬ߟߌ ߏ߬ ߘߌߣߊ߬ ߘߊ߲߬ߛߌ߮ ߡߊ߬ߙߌ߬ߝߊ߫ ߟߊߘߤߊ߬ߓߊߟߌ ߛߌߦߊߦߊ ߟߊ߫߸ ߊ߬ ߣߌ߫ ߞߊ߬ ߘߊ߲߬ߛߌ߮ ߡߐ߰ߝߊ߮ ߟߊߛߌߦߊߦߊ ߟߊ߫ ߛߊ߲ߝߑߙߊ߲ߛߌߑߞߏ߫. ߞߊߙߏ ߏ߬ ߘߊߡߌߣߊ ߟߊ߫߸ ߣߌߦߎߛߐߡ ߞߵߊ߬ ߓߟߏߣߐ ߓߌ߬ߟߊ߬ ߛߏ߫ ߞߎ߬ߙߎ߲߬ߘߎ ߘߏ߫ ߘߐ߫, ߡߍ߲ ߦߋ߫ ߡߊ߬ߙߌ߬ߝߊ ߦߌ߬ߘߊ߬ߟߌ (ߕߏ߲߬ߜߏ) ߟߊߕߐ߲߫ ߠߊ߫ ߘߎ߰ߓߊ ߣߌ߫ ߕߌ߲߬ߞߎߘߎ߲ ߓߟߏߝߋ߲ ߠߎ߬ ߞߣߐ߫. ߟߋߣߏ߫ ߞߊ߬ ߡߊ߬ߝߌ߲߬ߠߌ߲ ߞߍ߫ ߞߏ߫ ߞߙߊ߬ߖߊߥߏ ߟߎ߬ ߦߋ߫ ߟߊߕߊ߬ߡߌ߲߬ ߠߊ߫ ߝߘߏ߬ߓߊ߬ ߓߏ߲ ߠߎ߬ ߟߊߥߙߎߞߌ ߘߐ߫ ߊ߬ߟߎ߫ ߡߊߛߎߘߎ߲ߧߊ ߘߐ߫, ߞߊ߬ ߡߙߊ߬ߡߊ߬ߝߋ߲ ߠߎ߫ ߝߙߋ߬ ߘߎ߰ߘߋ߲ ߠߎ߫ ߡߵߊ߬ ߟߊߘߤߊ߬ߓߊߟߌߦߊ ߞߊ߲߬. ߛߐ߰ ߞߍ߫ ߘߊ߫ ߛߌߟߊ ߕߍ߱ ߟߋ߬ ߡߊ߬ ߞߎ߬ߙߎ߲߬ߘߎ ߖߊ߬ߕߋ߬ߘߐ߬ߛߌ߮ ߢߍ߫ ߕߋ߲߬ ߡߎߣߎ߲߬ ߝߛߊߦߌ߫, ߝߏ߫ ߣߛߌ߬ ߞߎߓߋ ߗߋߕߌ߯ ߟߊߘߍ ߟߋ߬ ߞߵߊ߬ ߟߊߥߛߊ߬ ߂߀߁߉ ߟߊ߫߸ ߞߊ߬ ߡߊ߬ߙߌ߬ߝߊ߫ ߕߏ߲ߜߏ߫ ߣߊ߬ߕߐ ߓߍ߯ ߟߊߕߐ߲߫. 

##### ߘߐ߬ߦߟߍ߬ߡߊ߲߬ߠߌ߲ ߛߋߞߏ߫ ߦߌߘߊ
## ߦߟߌߡߊߛߙߋ ߟߎ߬

ߦߌߟߡߊ:ߞߊߟߌߝߐߙߑߣߌ߫ ߝߘߏ߬ߓߊ߬ ߞߕߌߞߊ߲ߘߊ
ߦߌߟߡߊ:ߞߊߟߌߝߐߙߑߣߌ߫ ߞߊ߲߬ߜߍ
ߦߌߟߡߊ:ߊߡߋߙߌߞߌ߬ ߞߊ߲ߕߌ߯ ߛߙߍߞߍ
ߦߌߟߡߊ:ߊߡߋߙߌߞߌ߬ ߝߘߊ߬ߝߌ߲߫